Звеното за управление на проекти
През 2001 година списание “Project Management Network” публикува изследване на двама водещи автори по управление на проекти, Thomas Block и J. Davidson Frame, където се посочваше, че 85% от съществуващите “Project Management Office” или Звена за управление на проекти (ЗУП) в частните фирми в САЩ са на три или по-малко години. Както и друг път се е случвало в областта на проектното управление, концепцията на ЗУП води своето начало от правителствени, военни и публични организации преди да се появи в практиката на частните фирми. Именно чрез международни и национални публични институции ЗУП навлязоха в България в началото на 90-те години. Първите ЗУП бяха за проекти по програмите на Европейския Съюз, Световна Банка, Програмата за развитие на ООН и други. Днес, някои от тях са дирекции в министерства със стотици души персонал, други очакват да се превърнат в управляващи или изпълняващи агенции на проекти, а до скоро имаше идеи в публичното пространство отделно министерство или министър да отговаря за проектите и програмите, финансирани от структурните фондове на ЕС. 
Огромните администрации, които се предвижда да бъдат създадени за да се управляват фондовете на ЕС или изграждането на звена във фирмите за проекти са само една, тясна разновидност на концепцията за ЗУП. И тогава възниква въпросът какви точно ЗУП трябва да създадем за да бъдат полезни на организациите. Първоначалният замисъл на пионерите в областта на проектния мениджмънт е да се отговори на нуждата от структурни единици, които да развият, натрупат и съхранят опит, информация и ноу-хау в организациите, да оценят взаимодействието между отделните проекти от гледна точка на необходими ресурси и умения както и да гарантират връзката на проектите със стратегическите цели на организацията-майка. 
Съществуват множество причини, които пораждат необходимост от изграждането на подобни структурни звена. Някои от тях целят създаването и налагането на стандартизирани процедури и добри практики за управление на проекти в организацията, други се надяват това да бъде средище, откъдето се разпространяват информация и знания, споделя се опит, извършва се комуникация между отделните мениджъри на проекти. Трети виждат в ЗУП центрове, чиято основна цел е да доведат  до нарастване на броя на успешните проекти, да се съкрати времето за изпълнение, да се повиши качеството на изпълнението, да се намалят случаите на преразход в проектните бюджети. ЗУП може да се разглежда и като идеалното място за събиране, обработване, обобщаване и анализ на информация и данни от проектите. 
Така описаните функции на ЗУП за подпомагане управлението на проекти в една организация се различават значително от тези, свързани с директното управление на проекти. ЗУП, които се създават в администрацията с цел управление на структурните фондове, представляват структури, чиято основна функция  е управление на европейски фондове. В случая имаме звена, които по задание изпълняват проекти. 
От друга страна, в мнозинството от случаите имаме организации с функционална структура, на които се налага определени задачи да бъдат реализирани под формата на проекти. Така изграждането на вътрешни структури, чиято цел е да изпълняват проекти може да се окаже нецелесъобразно и неефективно. Нека вземем една от многобройните дефиниции за проект – еднократно, много често уникално действие с конкретно дефинирани, желани резултати, които трябва да бъдат постигнати в конкретен срок. А сега нека си представим и една община, която създава звено, състоящо се от съответните експерти, чиято основна задача е да изпълнява проекти. От даденото определение става ясно, че проекти могат да се изпълняват във всяка една сфера на дейност на съответната организация, т.е. структурите по чистота в общината изграждат завод за преработка на отпадъци, отделите по общинска инфраструктура нов околовръстен пръстен, направлението за отдих и култура организира концерт на световно известна рок група и т.н. Наивно е да се смята, че изграждането на структура, която да изпълнява проекти като нейно функционално задание би било ефективно, защото едва ли някой може да претендира за капацитет в инфраструктурни,  социални, културни, бизнес и стотици други видове проекти. 
Едно от възможните решения на горе описания организационен проблем се състои 
във въвеждането на проектен принцип на управление във функционалните звена, който не да измести, а да допълни техните рутинни дейности
 и паралелно с това да се създаде структура от типа на описаните по-горе ЗУП, чиито основни отговорности ще бъдат методически, информационни, контролни и други, а не пряко управление и изпълнение на проекти. 
Изграждането на ЗУП  може да стане на етапи като постепенно се въвеждат и вменяват различни задачи и отговорности. В краткосрочен период, ЗУП може просто да оцени съществуващите практики за управление на проекти или да оцени прогреса на текущите проекти в организацията. В средносрочен план, може да се захване със стандартизиране на управленски процеси и процедури, да започне да подпомага индивидуални проекти с анализ на риска и административни детайли или да инициира стратегически анализ на проектния портфейл на организацията. В по-дългосрочен период, ЗУП може да предприеме по-комплексни задачи като създаване и поддържане на ресурсна база, обучение или предоставяне на консултации на мениджърите на проекти, провеждане на вътрешен контрол, одит и оценка на риска на изпълняваните проекти, внедряване на управленски информационни системи, създаване на база данни. 
В зависимост от нуждите и целите на организациите и на базата на описаните по-горе различни функции могат да бъдат изградени различни видове ЗУП с ограничени или разширени отговорности. Висшият мениджмънт може да отдава по-малко значение на ЗУП и първоначално да го внедри като част от някое функционално направление – например информационно-административен отдел, където основните функции ще бъдат свързани с разпространяване на информация и подпомагане на индивидуални проекти. ЗУП може да бъде поставено и на по-високо, самостоятелно място в организационната йерархия – на така нареченото бизнес ниво, където към информационните функции ще бъдат добавени разработването и внедряването на добри практики, стандартни процедури и т.н. Някои организации издигат значението на ЗУП до най-висшите етажи на управленската пирамида като заместват тактическите задачи със стратегически – например управление на проектния портфейл.  В групата на изброените до тук видове звена може да се прибавят и онези ЗУП, които се създават с цел управление и изпълнение на проекти, макар и всеядността на подобни единици вече да беше подложена на съмнение. Най-безопасно е този вариант да се прилага в организации с много тясна специализация и почти заличени граници между функционалните звена. Като алтернатива не трябва да се изключват и възможностите за различни комбинации, които са и най-често срещаните организационни решения в практиката. Съвсем скорошна тенденция е и изкарването на тези структури извън рамките на организацията чрез т.нар. аутсорсване - избор, подходящ за всички по-малки организации – малки общини, малки и средни предприятия и т.н. 
Като цяло изграждането на структури за управление на проекти е все още скъпа инициатива и е удачна за организации, които прилагат или планират да използват проектния подход. В същото време не трябва да се очаква, че подобна структура е способна да спаси от провал застрашени проекти всеки път, когато я призовем да го стори или с магическа пръчка ще неутрализира грешки на висшия мениджмънт като погрешно целеполагане, недостатъчна подкрепа или липса на налични ресурси. Нейната полезност е по-скоро в повишаване на ефективността и намаляване на риска от провали като цяло за организацията, а не във функцията й на пожарна команда. Веднъж, решени да изградим подобна структура, то най-лесния начин е самата тя да бъдат разглеждана като проект  - със собствена цел, ресурси и срок на изпълнение, но този проект трябва да се ползва с безрезервната подкрепа на висшето ръководство, което е посветено в неговия успех. В противен случай това би било поредния неизпълнен проект. 
� Проектният принцип на управление и неговата специфика не са предмет на настоящия материал.

